b'\n_START_ARTICLE_\nIda og Lyra\n_START_PARAGRAPH_\nIda og Lyra var to radiosendere driftet av motstandsgrupper under andre verdenskrig i Altafjorden i Finnmark. Stasjonene ble drevet p\xc3\xa5 oppdrag fra den britiske etterretningstjenesten Secret Intelligence Service (SIS). Lyra l\xc3\xa5 ved Porsa kraftstasjon, mens Ida l\xc3\xa5 ved Alta-flyplassen i en brakke som tilh\xc3\xb8rte vegvesenet._NEWLINE_Gruppene bestod av lokale unge menn i 20-\xc3\xa5rsalderen, i tillegg til SIS-agenten Torstein Raaby, som drev agentvirksomhet for Storbritannia rundt den store tyske fl\xc3\xa5tetilv\xc3\xa6relsen i Altafjorden og sidefjordene. Spesielt slagskipene \xc2\xabTirpitz\xc2\xbb og \xc2\xabScharnhorst\xc2\xbb var det viktig for London \xc3\xa5 holde oppsyn med. De tyske skipene i Altafjorden var i et s\xc3\xa5 stort antall at Altaomr\xc3\xa5det var en av Europas st\xc3\xb8rste krigshavner under andre verdenskrig._NEWLINE_Tilstedev\xc3\xa6relsen av skipene var en stor trussel for de allierte Murmansk-konvoiene som fraktet viktig krigsmateriell til russerne. Derfor var informasjonen fra agentene i Alta uvurderlige for britene for \xc3\xa5 kunne ha kjennskap til skipenes bevegelser og for \xc3\xa5 kunne kjenne til lokale forhold under bombing. Etterretningen f\xc3\xb8rte etterhvert til at \xc2\xabScharnorst\xc2\xbb ble avsk\xc3\xa5ret og senket utenfor Finnmarkskysten, og at \xc2\xabTirpitz\xc2\xbb ble uskadeliggjort av b\xc3\xa5de miniub\xc3\xa5ter og bombing. Et skadet \xc2\xabTirpitz\xc2\xbb ble slept til Troms\xc3\xb8 der den ble senket av et nytt bombeangrep._NEWLINE_Motstandsgruppene bestod av etterhvert mange lokale underagenter i tillegg til de hovedansvarlige som ogs\xc3\xa5 var bosatt i omr\xc3\xa5dene rundt Altafjorden. Den f\xc3\xb8rste som ble rekruttert av Torstein Raaby var Karl Rasmussen, som i dekke av \xc3\xa5 jobbe for vegvesenet kunne bevege seg noks\xc3\xa5 fritt i omr\xc3\xa5det uten \xc3\xa5 vekke mistanke. Han fikk i oppdrag \xc3\xa5 danne et lokalt nettverk. Den f\xc3\xb8rste han engasjerte var Harry Pettersen, en drosjesj\xc3\xa5f\xc3\xb8r og tidligere soldat i Alta bataljon, som bodde kun 200 meter fra \xc2\xabTirpitz\xc2\xbb havn. Jonas Kummeneje var den som ble vervet av Ida og skulle holde oppsyn med skipene i Langfjorden, en sidefjord til Altafjorden. Etterhvert ble ogs\xc3\xa5 Halvor Opg\xc3\xa5rd engasjert, ogs\xc3\xa5 han hadde kjempet for Alta bataljonen mot tyskerne under kampene i Narvik. I tillegg til disse var det flere underagenter som informerte hovedmennene om tyskernes bevegelser, de fleste visste at informasjonen de ga ville n\xc3\xa5 London, men mange opererte som underagenter uten \xc3\xa5 vite det._NEWLINE_Etter at Tirpitz hadde blitt p\xc3\xa5f\xc3\xb8rt sine banes\xc3\xa5r, ble Ida og Lyra avsl\xc3\xb8rt av tyskerne og hele nettverket ble opprullet. Karl Rasmussen ble arrestert p\xc3\xa5 grensen til Sverige da han fors\xc3\xb8kte \xc3\xa5 r\xc3\xb8mme landet, f\xc3\xb8rt til Troms\xc3\xb8 der han ble torturert i flere dager f\xc3\xb8r han hoppet ut av vinduet i andre etasje, og d\xc3\xb8de. Harry Pettersen ble arrestert og f\xc3\xb8rt til Oslo der han ble d\xc3\xb8mt til d\xc3\xb8den. Etter \xc3\xa5 ha blitt f\xc3\xb8rt ut for henrettelse ved skyting, ble han og 29 andre d\xc3\xb8dsd\xc3\xb8mte f\xc3\xb8rt inn igjen etter en krangel mellom tyske offiserer, dette var bare dager f\xc3\xb8r freden kom og Harry Pettersen slapp unna d\xc3\xb8den med et n\xc3\xb8dskrik. Men Harry Pettersen m\xc3\xa5tte leve resten av livet med varige men etter torturen han m\xc3\xa5tte gjennomg\xc3\xa5._NEWLINE_Etter krigen fikk Karl Rasmussen en utmerkelse av den britiske regjeringen post mortem for utmerket lederskap. Fra norske myndigheter mottok han Haakon VIIs Frihetskorset og Krigsmedaljen post mortem. Han har ogs\xc3\xa5 f\xc3\xa5tt en plass i Vads\xc3\xb8 oppkalt etter seg, samt en byste. De overlevende heltene har f\xc3\xa5tt avslag p\xc3\xa5 s\xc3\xb8knader om krigspensjon fra de norske myndighetene. Det britiske admiralitet fastslo etter krigen at innsatsen til disse agentene hadde s\xc3\xb8rget for \xc3\xa5 korte ned krigen med mer enn 6 m\xc3\xa5neder._NEWLINE_Ida og Lyra er i dag hedret gjennom at Heimevernet i Finnmark oppkalt en innsatsstyrke etter dem (HV-17), og p\xc3\xa5 Storekorsnes ligger Ida og Lyra museet.'